ΓΡΑΠΤΗ ΕΡΩΤΗΣΗ E-2662/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Παιδιά και έφηβοι που κατηγορούνται για εγκλήματα πολέμου στη Ρουάντα

Η UNICEF, το Ταμείο των Ηνωμένων Εθνών για τα Παιδιά, υπολογίζει ότι από τα 100.000 άτομα που έχουν φυλακισθεί και αναμένουν να δικαστούν για πιθανά εγκλήματα πολέμου στη Ρουάντα, 2.300 είναι παιδιά και έφηβοι. Πιστεύεται ότι 200 από αυτά ήσαν κάτω των 14 ετών κατά τη διάπραξη εγκλημάτων γενοκτονίας το 1994. Πολλά από τα παιδιά αυτά θεωρούν απαράδεκτες τις συνθήκες φυλάκισής τους.

Επειδή τα δικαστήρια και οι νομικές υπηρεσίες της Ρουάντα έχουν υπερβολικό φόρτο εργασίας, η UNICEF τόνισε ότι υπάρχει ανάγκη να αποστείλει η διεθνής κοινότητα δικηγόρους στη Ρουάντα για να αναλάβουν υποθέσεις στις οποίες εμπλέκονται παιδιά και έφηβοι.

Τί προτείνει η Επιτροπή όσον αφορά την παροχή οικονομικής ενίσχυσης σε δικηγόρους που εργάζονται με παιδιά και εφήβους στη Ρουάντα;

Aπάντηση του κ. Pinheiro εξ ονόματος της Επιτροπής (30 Οκτωβρίου 1997)

Η Επιτροπή γνωρίζει ότι πολλά άτομα περιμένουν την εκδίκαση των υποθέσεών τους στις φυλακές. Τα τελευταία στοιχεία αναφέρουν συνολικό αριθμό περίπου 130.000 ατόμων, συμπεριλαμβανομένων παιδιών και εφήβων.

Η Επιτροπή κίνησε εκ νέου στις αρχές της Ρουάντα το θέμα που αφορά την κατάσταση των φυλακισμένων παιδιών εναντίον των οποίων υπάρχουν υποψίες για γενοκτονία, με το διάβημα της τρόικας για τις συνθήκες στις φυλακές στις 4 Σεπτεμβρίου 1997.

Η Επιτροπή, επειδή ενδιαφέρεται για τις συνθήκες στις φυλακές και ανυπομονεί να διεξαχθούν γρήγορα και στο σωστό νομικό πλαίσιο οι δίκες για τη γενοκτονία, παρέχει βοήθεια στην κυβέρνηση όσον αφορά τις δίκες σχετικά με τη γενοκτονία με τη χρηματοδότηση δύο προγραμμάτων από το κονδύλιο του προϋπολογισμού για τη δημοκρατία και τα δικαιώματα του ανθρώπου, καθώς και ενός άλλου προγράμματος που βρίσκεται στο στάδιο της προετοιμασίας.

Το πρώτο πρόγραμμα με τίτλο «πρόγραμμα υποστήριξης στο Υπουργείο Δικαιοσύνης της Ρουάντα» για ποσό ύψους περίπου 1,4 εκατ. ECU, εξασφαλίζει την κατάρτιση και την παροχή μισθού σε 600 περίπου άτομα πρόσθετου δικαστικού προσωπικού για περίοδο 18 μηνών για την υποστήριξη του δικαστικού συστήματος.

Το δεύτερο πρόγραμμα αποτελεί συμβολή στις προσπάθειες των «Δικηγόρων χωρίς σύνορα» για την παροχή νομικής βοήθειας, τόσο στους κατηγορουμένους όσο και στους ενάγοντες στις δίκες κατά της γενοκτονίας. Η βοήθεια αυτή θα συνεχιστεί και υπολογίζεται σε ποσό ανώτερο των 1,2 εκατ. ECU.

Βρίσκεται στο σχέδιο της προετοιμασίας με τη συμβολή της «Διεθνούς Ένωσης για τη μεταρρύθμιση του ποινικού δικαίου, ένα πρόγραμμα (1,25 εκατ. ECU) που θα βοηθήσει τη βελτίωση του δυναμικού διαχείρισης της διοίκησης στις φυλακές καθώς και την εισαγωγή παραγωγικών δραστηριοτήτων στο εσωτερικό των φυλακών.

Επιπλέον, το δεύτερο πρόγραμμα αποκατάστασης του Ευρωπαϊκού Ταμείου Ανάπτυξης (ΕΤΑ) προβλέπει τη χρηματοδότηση της αποκατάστασης του ανώτατου δικαστηρίου καθώς και των γραφείων των εισαγγελέων. Παρέχεται πρόσθετη βοήθεια για την αποκατάσταση των 143 περιφερειακών δικαστηρίων. Η συνολική βοήθεια του ΕΤΑ από το δεύτερο πρόγραμμα αποκατάστασης για τον δικαστικό τομέα υπολογίζεται σε 4,9 εκατ. ECU.

Με τα προαναφερθέντα προγράμματα η Επιτροπή συμβάλλει στη βελτίωση τόσο των συνθηκών στις φυλακές, όσο και της νομικής υπεράσπισης που είναι προς όφελος όλων των φυλακισμένων, συμπεριλαμβανομένων των ανηλίκων.